joelniklaus/EU_Wikipedias huggingface dataset:
Nerva–Antoninusten hallitsijasuku

Nerva–Antoninusten hallitsijasuku hallitsi Rooman valtakuntaa vuosina 96–192. Siihen kuului seitsemän keisaria: Nerva, Trajanus, Hadrianus, Antoninus Pius, Marcus Aurelius (yhdessä Lucius Veruksen kanssa) ja Commodus.

Näitä keisareita on myös kutsuttu Adoptiokeisareiksi, koska neljä ensimmäistä adoptoivat itselleen seuraajansa. Ainoastaan Commodus, joka oli Marcus Aureliuksen poika, ei adoptoinut seuraajaa eikä häntä itseään ollut adoptoitu.

Edward Gibbonin mukaan viiden ensimmäisen keisarin aika oli onnellisinta aikaa mitä ihmiskunta on kokenut, joten hän kutsui näitä ”viideksi hyväksi keisariksi”. Nämä keisarit olivat luonteiltaan hyvin erilaisia, mutta heitä yhdisti se että yksikään ei ollut edeltäjänsä poika. Jo antiikissa ja myöhemmin pidettiin hyvänä tätä tapaa jossa keisari valitsi seuraajakseen "parhaan miehen". Toisaalta muilla kuin Marcus Aureliuksella ei ollut omaa poikaa ja osa viidestä keisarista olivat sukua muulla tavalla. 

Myös Niccolò Machiavelli nosti nämä keisarit esimerkiksi. 

Hallitsijasuku voidaan jakaa Nerva–Trajanuksen ja Antoninusten hallitsijasukuun.

Aikajana

Lähteet

Viitteet 

Rooman valtakunta
Hallitsijasuvut
Seulonnan keskeiset artikkelit
Francisco Frutos

Francisco Frutos Gras (s. 6. syyskuuta 1939) on espanjalainen poliitikko. Hän toimi vuosina 1998–2009 Espanjan kommunistisen puolueen (PCE) pääsihteerinä. Hän on entinen parlamentin jäsen. Hän tapasi kesäkuussa 2009 silloisen Kiinan kommunistisen puolueen johtajan He Guoqiangin.

Frutos on kotoisin Kataloniasta.

Lähteet 

Espanjalaiset poliitikot
Espanjalaiset kommunistit
Espanjalaisten puolueiden puheenjohtajat
Vuonna 1939 syntyneet
Elävät henkilöt
Lambaesis

Lambaesis oli antiikin roomalainen kaupunki Numidiassa, Pohjois-Afrikassa, nykyisen Algerian alueella. Sen hyvin säilyneet rauniot sijaitsevat 11 kilometriä Batnasta kaakkoon ja 27 kilometriä Timgadista länteen lähellä nykyistä Tazoultin kylää.

Lambaesis rakennettiin luultavasti keisari Hadrianuksen aikana vuosina 123–129 jaa. ja sinne sijoitettiin roomalainen legioona, Legio III Augusta. On tosin mahdollista, että paikalla oli jo noin vuodesta 81 lähtien ollut auxilia-yksikön leiri. Marcus Aureliuksen kaudella Lambaesista laajennettiin ja siitä tuli suuri sotilastukikohta. Legio III Augusta pysyi Lambaesiksessä melkein kaksi vuosisataa ja se vartioi provinssia berberikansojen hyökkäyksiltä. Kaupunkiin rakennettiin amfiteatteri, riemukaaria, temppeleitä ja akvedukti.

Vuonna 260 Legio III Augustan komentaja Gaius Macrinus Decianus pystytti berbereistä saadun voiton kunniaksi muistomerkin Lambaesikseen. Keisari Diocletianuksen aikana legioona lähti kaupungista ja vuoden 389 jälkeen se hylättiin melkein kokonaan.

Lähteet 

Rooman valtakunnan kaupungit
Arkeologiset kohteet Algeriassa

ar:تازولت
Julio Anguita

Julio Anguita González (21. marraskuuta 1941 Fuengirola – 16. toukokuuta 2020 Córdoba) oli espanjalainen kommunistipoliitikko, joka toimi kommunistipuolueen (PCE) pääsihteerinä vuosina 1988–1998. Vuosina 1979–1986 hän oli Córdoban pormestari. Hän johti urallaan myös Yhdistynyttä vasemmistoa (IU) ja istui Espanjan parlamentissa. 

Anguitaa seurasi puolueen pääsihteerinä Francisco Frutos.

Lähteet

Aiheesta muualla 

Espanjalaiset poliitikot
Espanjalaiset kommunistit
Espanjalaisten puolueiden puheenjohtajat
Pormestarit
Vuonna 1941 syntyneet
Vuonna 2020 kuolleet
Ulkosuomalaisparlamentti

Ulkosuomalaisparlamentti on vuonna 1997 perustettu ulkosuomalaisten yhteistyöfoorumi.

Ulkosuomalaisparlamentin (USP) tehtävänä on vaikuttaa julkisen hallinnon sellaisiin päätöksiin, jotka vaikuttavat ulkosuomalaisten asemaan, ja välittää ulkosuomalaisten yhteiset päätökset Suomen viranomaistahoille ja valtionhallinnolle. 499 yhteisöä 37:stä maasta on vahvistanut USP:n säännöt.

USP:n pysyvä sihteeristö toimii Suomi-Seurassa Helsingissä, ja parlamentin puhemies on Suomi-Seuran puheenjohtaja Ville Itälä. USP:n puhemiehistö koostuu seitsemän eri alueen varapuhemiehistä ja suomenruotsalaisten varapuhemiehestä. Edustajat ovat:
 Risto Söder, varalla Päivi Salo. Australia ja Aasia.
 Wladimir Kokko, varalla Toivo Kabanen. Itä-Eurooppa.
 Reino Ruusunen, varalla Mikko Fischer. Keski-Eurooppa.
 Tuula Fomin, varalla Seija Sjöstedt. Pohjois-Eurooppa.
 Johannes Helander, varalla Barbro Allardt-Ljunggren. Suomenruotsalaiset maailmalla.
 Pirke Fustinoni, varalla Raimo Luokomaa. Välimeren maat, Afrikka ja Lähi-itä.
 Niilo K. Saari, varalla Veli Niinimaa. Kanada.
 Marita Cauthen, varalla Satu Mikkola. Yhdysvallat ja Latinalainen Amerikka.

Ulkosuomalaisparlamentti pitää täysistunnon Helsingissä parin-kolmen vuoden välein. Muina aikoina edunvalvonnasta huolehtii kahdesti vuodessa kokoontuva puhemiehistö. Edellinen istunto pidettiin Helsingissä 24.–25.5.2010.

Lähteet 
Ulkosuomalaisparlamentti

Ulkosuomalaiset
André-Pierre Gignac

André-Pierre Gignac (s. 5. joulukuuta 1985 Martigues, Ranska) on ranskalainen jalkapalloilija, pelipaikaltaan hyökkääjä. Hän edustaa Meksikon Primera Divisiónin UANL:ää.

Aiemmin Gignac on edustanut Lorientiä, Pauta ja Toulousea, jonka riveissä hän voitti Ligue 1:n maalikuninkuuden 24 maalillaan kaudella 2008–2009 sekä Olympique Marseillea.  

Gignac on pelannut myös Ranskan maajoukkueessa vuodesta 2009 lähtien.

Lähteet

Viitteet

Aiheesta muualla 

 André-Pierre Gignac Toulousen sivustolla 
 André-Pierre Gignac sivustolla Ranskan jalkapalloliigan sivustolla 
 André-Pierre Gignac Ranskan jalkapalloliiton sivustolla 

Ranskalaiset jalkapalloilijat
Romanitaustaiset henkilöt
Vuonna 1985 syntyneet
Elävät henkilöt
AIP

AIP voi tarkoittaa useita asioita:

 AIP, geeni
 Aeronautical Information Publication, ilmailukäsikirja
 American International Pictures, elokuvatuotantoyhtiö
 American Institute of Physics, yhdysvaltalainen tiedejärjestö
 Art Institute of Pittsburgh, college
 Air Independent Propulsion sukellusveneiden järjestelmä, joka mahdollistaa ulkoilmasta riippumattoman polttomoottorin käytön. Toisin sanoen sukelluksissa ei käytetä akkua, vaan polttomoottoria.
Tšamorrot

Tšamorrot ovat Mariaaneilla asuva alkuperäiskansa. Guamin ja Pohjois-Mariaanien lisäksi heidän siirtolaisyhteisöjään elää muun muassa Havaijilla, Kaliforniassa ja muualla Yhdysvaltojen länsirannikolla. Historiansa takia useimmat tšamorrot ovat katolisia. Ennen Espanjan siirtomaakautta tšamorrojen yhteiskunta perustui klaanijärjestelmään.

Historia 

Tšamorrot tulivat nykyisille asuinalueilleen arviolta noin 2 000 vuotta sitten. Tšamorrojen esi-isät olivat hyviä merenkävijöitä ja käsityöläisiä.  Heidät tavatessaan eurooppalaiset huomasivat heidän omalaatuiset kanoottinsa ja arkkitehtuurin, johon kuuluivat kiinteänä osana niin sanotut haligikivet, jotka ovat kahdesta päällekkäin nostetusta kivestä tehtyjä patsaita. Ennen eurooppalaisten valtaa tšamorrojen yhteisöissä oli kastijärjestelmä. Tšamorrot jakautuivat kasteihin, joiden välillä näytti olevan rodullisia erilaisuuksia. Espanjan valtakaudella suuri osa tšamorroista kuoli tauteihin tai yhteenotoissa espanjalaisten kanssa. Kun ennen eurooppalaisia vuonna 1667 heitä arvioitiin olevan yli 100 000, vuoteen 1880 mennessä määrä oli laskenut 10 000:een. Väestön dramaattisen vähenemisen vuoksi suuri osa alkuperäisestä kulttuurista hävisi, ja nykyään suurin osa tšamorroista on katolisia. Monet nuoret muuttavat alkuperäisiltä asuinalueiltaan Yhdysvaltoihin töiden perässä ja heidän kulttuurinsa onkin vaarassa hävitä.

Lähteet

Aiheesta muualla
 
  Tšamorrojen jakautuminen Yhdysvalloissa.
 
  Tšamorro yhteisön sivut.

Yhdysvaltain alkuperäiskansat
Polynesialaiset
Vesijohto

Vesijohto tai vesiputki on putki tai letku, joka on usein tehty polyvinyylikloridista, raudasta, polyeteenistä tai kuparista ja joka johdattaa paineistettua ja puhdasta vettä rakennuksiin (osana kunnallista vesiverkostoa).

Historia
Jo Babyloniassa osattiin tehdä vesijohtoja poltetusta savesta, mutta myöhemmin Rooman valtakunnassa vesijohdot rakennettiin yleensä lyijystä. Se oli suosittu materiaali vesijohdoille sen muokattavuuden takia. Lyijy aiheutti paljon terveysongelmia monia vuosia sen myrkyllisyyden takia, esimerkiksi kohtukuolemia ja imeväisyyskuolleisuutta. Lyijystä valmistetut vesijohdot oli vielä yleisessä käytössä 1900-luvun alussa monissa kotitalouksissa. Tina-lyijy juotosta oli usein käytetty kupariputkien liittämisessä, mutta nykyään käytetään tina-antimoni juotetta vaaratekijöiden takia.

Lähteet

Aiheesta muualla 

Vesihuolto
Fort William

Fort William voi viitata seuraaviin paikkoihin:

 Fort William, entinen kaupunki Ontarion provinssissa, Kanadassa
 Fort William (gaeliksi An Gearasdan), pikkukaupunki Skotlannin Ylämailla
 Fort William, linnoitus Kalkuttassa, Intiassa.
Teräsmyrskyssä

Teräsmyrskyssä () on saksalaisen Ernst Jüngerin kirjoittama muistelma ensimmäisestä maailmansodasta. Teos perustuu hänen omaan sotapäiväkirjaansa. Teräsmyrskyssä julkaistiin ensimmäisen kerran vuonna 1920.

Teräsmyrskyssä kuvaa Jüngerin kokemuksia Saksan länsirintamalla joulukuusta 1914 elokuuhun 1918. Jünger julkaisi kirjan aluksi omakustanteena, ja hän muokkasi teosta useasti, niin että viimeinen, seitsemäs versio julkaistiin vuonna 1978. Suomennos perustuu vuoden 1978 julkaisuun.

Kirjasta tuli tavattoman suosittu Saksassa 1920-luvulla, ja se oli maan toiseksi myydyin kirja Thomas Mannin Buddenbrookien jälkeen. Jünger kuvaa teoksessa sotilasuraansa 73. fusilieerirykmentissä (1. hannoverilainen). Hän osallistui taisteluihin mm. Champagnessa, Les Épargesissa, Arrasissa, Guillemontissa, Ypresissä ja Cambraissa sekä Saksan kevätoffensiivissa. Hän haavoittui sodassa 14 kertaa, joista viisi luodin osumasta. Vakavin Jüngerin haavoittumistapaus sattui 23.8.1918, kun luoti lävisti hänen rintakehänsä.

Romaanista julkaistiin vuonna 2013 kaksiosainen saksankielinen kriittinen laitos, jonka laajuus on 1245 sivua. Tämä laitos esittää kaikki muutokset, joita kirjailija eri vaiheissa romaaniin teki.

Lähteet 
 
 
 
 
 

Elämäkerrat ja muistelmat
Saksalaiset kirjat
Sotakirjat
Vuoden 1920 kirjat
Maikkulan koulu

Maikkulan koulu on Oulussa sijaitseva yhtenäiskoulu, joka on perustettu vuonna 2010. Maikkulan yhtenäiskoulu kattaa peruskoulun kaikki vuosiluokat yhdestä yhdeksään. Vuosiluokat 1–10 saavat opetusta vuonna 1989 valmistuneessa Maikkulanraitin alakoulussa ja vuosiluokat 7–9 viereisessä kaksi vuotta myöhemmin valmistuneessa Maikkulan yläkoulussa. Koulun rehtorina toimii Soile Krankkala.

Lähteet 

Oulun peruskoulut
Maikkula
Yhdystie 9572

Yhdystie 9572 on yhdystie, joka kulkee Muonion ja Kittilän kuntien alueella Lapissa. Tien pituus on 10,6 km. 

Yhdystie 9572 eroaa Kittilän Rauhalassa kantatiestä 79, kulkee luoteeseen Jerisjärven itäreunaa ja päättyy Muonion puolella tielle 957. Tie on normaali päällystetty kapeapientareinen kaksikaistainen maantie.

Historiaa 

Tien kummassakin päässä oli jo aiemmin päällystämättömät tiet paikallista liikennettä varten, mutta päiden välissä oli vain merkitsemätön vaelluspolku. 1990-luvun alussa tieyhteys rakennettiin kiistelyn jälkeen kansallispuiston läpi. Tiehanke oli tullut vireille jo vuonna 1982. Rakentamispäätöstä vastustivat muun muassa Nuorten Naisten Kristillinen Yhdistys, jolla on Tunturikeimiö-niminen maja tien läheisyydessä ja Suomen luonnonsuojeluliitto. Tietyömaalla tien rakentamisen vastustajat kahlitsivat itsensä kaivinkoneisiin. 

Erityisesti matkailuyrittäjät kannattivat tien rakentamista, sillä se lyhentää matka-aikaa Kittilästä Hotelli Jerikseen ja Pallakselle noin kymmenen minuuttia. Aiempi reitti kiertää Jerisjärven etelä- ja länsipuolelta kantatietä 79 ja seututietä 957 pitkin; matka on noin 20 km pidempi.

Lähteet 

Kittilän liikenne
Muonion liikenne
9572
Jim Bakker

James Orsen ”Jim” Bakker (s. 2. tammikuuta 1940 Muskegon, Michigan, Yhdysvallat) on yhdysvaltalainen televisiosaarnaaja. Hän on entinen Assemblies of God -pastori. Hän juonsi The PTL Club -ohjelmaa silloisen vaimonsa Tammy Faye Bakkerin kanssa ja perusti Etelä-Carolinaan kristillisen huvipuisto Heritage USA:n. 

Bakker tapasi vaimonsa Tammy Fayen vuonna 1960 Minnesotassa opiskellessaan. Pari meni naimisiin vuonna 1961 ja sai kaksi lasta, joista nuorempi on pastori Jay Bakker. Vuonna 1992 pari erosi. Vuonna 1998 Bakker meni uusiin naimisiin Lori Bakkerin kanssa. 

Vuonna 1989 Bakker tuomittiin 45 vuoden vankeuteen ja 500 000 dollarin sakkoihin. Hänet todettiin syylliseksi 24 syytekohtaan, muun muassa kahdeksaan postipetokseen. Hän istui Minnesotassa Federal Medical Centerissä, jossa hän oli Lyndon LaRouchen sellikaveri. Marraskuussa 1992 Bakkerin tuomio lyhennettiin vain kahdeksanvuotiseksi. Elokuussa 1993 hänet siirrettiin toiseen vankilaan Jesupiin, Georgiaan. Hänet armahdettiin kesällä 1994. 

Bakker joutui myös seksiskandaaliin sihteerinsä Jessica Hahnin kanssa. Jimmy Swaggart tuomitsi Bakkerin toimet, vaikka joutui sitten itse skandaalien keskelle.

Bakker saarnasi menestysteologiaa, mutta luopui siitä sittemmin. Hän kertoi asiasta kirjassaan I Was Wrong (1996). Vuonna 2003 hän aloitti uuden televisio-ohjelman Jim Bakker Show'n.

Yhdysvaltalainen The Hooters parodioi Jim ja Tammy Bakkerin toimintaa kappaleessaan Satellite.

Lähteet 

Yhdysvaltalaiset evankelistat
Vuonna 1940 syntyneet
Elävät henkilöt
William Mason (arkkitehti)

William Mason (24. helmikuuta 1810 – 22. kesäkuuta 1897) oli uusiseelantilainen arkkitehti ja poliitikko. Hän oli aikanaan keskeinen arkkitehti, vaikka harvat hänen rakennuksistaan ovat säilyneet. Poliittisella urallaan hän istui parlamentin jäsenenä ja toimi vuosina 1865–1866 Dunedinin pormestarina. 

Mason oli syntyjään englantilainen ja opiskeli Lontoossa. Hän lähti vuonna 1838 Uuteen Etelä-Walesiin ja sieltä vuonna 1840 Uuteen-Seelantiin. Hän kuoli Dunedinissa.

Lähteet

Aiheesta muualla 

 Dictionary of New Zealand Biography 

Uusiseelantilaiset poliitikot
Vuonna 1810 syntyneet
Vuonna 1897 kuolleet
Uusiseelantilaiset arkkitehdit
Auvo Kurvinen

Auvo Kurvinen (18. tammikuuta 1916 Pirkkala – 25. marraskuuta 1979) oli englantilaisen kirjallisuuden professori Helsingin yliopistossa vuosina 1972–1979. Toisin kuin nykyisin etunimen perusteella voisi olettaa, Kurvinen oli nainen. Hänen lapsuudessaan Auvo ei vielä ollut vakiintunut miehen nimeksi.

Kurvinen oli Karkun evankelisen opiston johtajien rovasti Pietari J. I. Kurvisen ja Ilma Maria Konkolan tytär, seitsenhenkisen sisarusparven keskimmäinen. Hän kirjoitti vuonna 1934 ylioppilaaksi Tyrvään yhteiskoulusta ja valmistui filosofian kandidaatiksi Helsingin yliopistosta vuonna 1941. Kurvinen opiskeli British Councilin tukemana stipendiaattina pari vuotta Englannissa Oxfordin yliopiston St Anne’s Societyssa (nykyään St Anne's College) ja suoritti Bachelor of Letters -tutkinnon vuonna 1949. Kotimaassa hän valmistui lisensiaatiksi ja tohtoriksi 1951. Hän jatkoi myös Oxfordin-opintojaan valmistellen sikäläistä tohtorinväitöskirjaansa aiheenaan pyhän Katariina Aleksandrialaisen elämä keskienglanninkielisissä teksteissä. Väitöskirjaansa varten Kurvinen kokosi Katariinan pyhimyselämäkerran tekstikriittisen edition seitsemän käsikirjoituskappaleen perusteella. Väitöskirjan ohjaajana toimi professori J. R. R. Tolkien, joka oli ohjannut myös hänen aiempaa opinnäytetyötään. Väitöskirja valmistui vuonna 1962.

Kurvinen teki 1940-luvulla sanoituksia moniin serkkunsa Toivo Kärjen iskelmäsävellyksiin, mutta sanoitukset merkittiin hänen omasta toivomuksestaan Kärjen nimiin. Mahdollisesti Kurvinen pelkäsi, että sanoittajan maineesta voisi olla haittaa akateemisella uralla. Kurvisen osuus paljastui vasta 1990-luvulla hänen jäämistöstään löytyneiden tietojen perusteella. Tämän jälkeen hänen kirjoittamansa iskelmätekstit on rekisteröity Teostoon hänen nimellään. Kurvisen sanoittamia Kärjen iskelmiä levytettiin vuosina 1940–1944 kaikkiaan 40, ja vuosikymmeniä myöhemmin on näiden lisäksi levytetty kymmenkunta Kärjen jäämistöstä löytynyttä, Kurvisen sanoittamaa kappaletta. Muille kuin Toivo Kärjelle Auvo Kurvinen ei tehnyt sanoituksia.

Julkaisut
Sir Gawain and the Carl of Carlisle in two versions, Auvo Kurvinen. Suomalainen tiedeakatemia, 1951 (väitöskirja) 
The Siege of Jerusalem in Prose, Hki, 1969. Mémoires de la Société néophilologique de Helsinki; 34

Lähteet

Aiheesta muualla
 

Suomalaiset filologit
Helsingin yliopiston professorit
Suomalaiset sanoittajat
Vuonna 1916 syntyneet
Vuonna 1979 kuolleet
Suomalaiset professorit
RFactor

rFactor on Image Space Incorpotated -yhtiön luoma ajosimulaatiopeli. Peli perustuu eri autoluokkiin, joista voi valita mopoauton tai Formula 1 -auton väliltä haluamansa menopelin radalle. Peli sisältää useita Formula 1 -ratoja, jotka ovat Monza, Nürburgring, Shanghai, Silverstone, Barcelona ja Montreal.

rFactor on tunnettu pelin realistisuudesta, muokattavuudesta ja online pelaamisen mahdollisuuksistaan.

Peliin on julkaistu monia pelaajien kehittämiä lisäratoja ja -autoja. Suurin yksittäinen jakelusivusto rfactorcentral.com tarjoaa ilmaiseksi satoja autoja ja ratoja.

rFactor 2 julkaistiin vuonna 2013.

Suomalaisia rFactor liigoja 
 rFinland Formula Series
 Trellet
 FSN League

Lähteet

Aiheesta muualla 
 

Ajopelit
Vuoden 2005 videopelit
Windows-pelit
Ajosimulaattorit
Helios (avaruusluotain)

Helios  oli Saksan liittotasavallan toteuttama aurinkoluotainpari 1970-luvun alussa. 

Heliokset olivat Saksan ensimmäisiä pyrkimyksiä luoda kansallinen kyky toteuttaa avaruusaluksia. Se joutui käyttämään avaruusalusten rakentamisessa Boeingin apua. Alukset laukaisi NASA. 

Avaruusalukset mittaavat aurinkotuulta, magneettikenttää, sähkökenttää, kosmista säteilyä ja partikkeleita.

Helios I ja Helios II laukaistiin Auringon kiertoradalle, ja ne saavuttivat 70,2 km/s nopeuden, joka on maailmanennätys alallaan. Alukset olivat lähimmillään 0,3 AU:n etäisyydellä Auringosta. Ne toimivat vuoteen 1985 asti. Alukset eivät enää toimi mutta ovat yhä Aurinkoa kiertävillä radoillaan.

Aiheesta muualla
Helios 1 - NSSDC Master Catalog
Helios 2 - NSSDC Master Catalog
Helios 1 Mission Profile  by NASA's Solar System Exploration
Helios 2 Mission Profile  by NASA's Solar System Exploration

Avaruusluotaimet
Aurinkoluotaimet
Lainvalvojat

Lainvalvojat on suomalainen dokumentaarinen televisiosarja, joka seuraa Helsingin poliisilaitoksen väkivalta-, huume- ja joukkojenhallintayksiköiden sekä järjestys- ja koirapoliisin toimintaa. Sarjan ensimmäinen tuotantokausi alkoi 7. lokakuuta 2009, toinen kausi 11. helmikuuta 2011, kolmas kausi 3. huhtikuuta 2012 ja neljäs kausi 15. lokakuuta 2013.

Century Filmsin tuottamaa sarjaa esittää Sub-kanava. Sarjan ensimmäinen tuotantokausi on julkaistu DVD:nä.

Jaksot 
Sarjan ensimmäinen tuotantokausi sisältää 12 jaksoa, toinen kausi 8 jaksoa, kolmas kausi 12 jaksoa ja neljäs kausi 34 jaksoa.

Katso myös 
 Poliisit

Lähteet 

Suomalaiset tositelevisiosarjat
2000-vuosikymmenen televisiosarjat
2010-luvun televisiosarjat
Nimistöntutkimus

Nimistöntutkimus eli onomastiikka on kielitieteellinen tutkimusala, joka tutkii erisnimiä. Nimistöntutkimuksen keskeisiä tutkimuskohteita ovat paikannimet ja henkilönnimet.

Nimistöntutkimus Suomessa 
Suomessa nimistöntutkimuksen keskeisiä tutkijoita ovat olleet 1900-luvun alkupuolella Viljo Nissilä, puolivälistä lähtien Pertti Virtaranta ja loppupuolella kansainvälisestikin uraauurtavat Eero Kiviniemi, Kurt Zilliacus ja Lars Huldén.

Kotimaisten kielten keskus on kerännyt paikannimiä eri puolilta Suomea vuodesta 1915 alkaen. Vuoteen 1978 mennessä tässä työssä oli ollut mukana noin 600 eri-ikäistä ja eritasoista ”nimestäjää”, esimerkiksi kesällä 1978 puolensataa, ja nimiä oli kertynyt yli 2 miljoonaa, minkä arveltiin kattavan noin 80 prosenttia Suomen paikannimistä. Aineisto palvelee nimistöntutkijoiden lisäksi myös karttojen laatijoita, kielitieteilijöitä, historiantutkijoita, sosiologeja, kansatieteilijöitä, arkeologeja, kirjallisuuden tutkijoita, maantieteilijöitä sekä kasvi- ja eläintieteilijöitä.

Lähteet

Viitteet
The Secret World

The Secret World (lyhenne TSW) on Funcomin kehittämä tarinapainotteinen massiivinen monen pelaajan verkkoroolipeli, joka julkaistiin Microsoft Windowsille 3. heinäkuuta 2012.

Kesällä 2017 Funcom muutti The Secret Worldin ilmaispeliksi, jonka myötä se julkaistiin uudelleen nimellä Secret World Legends.

Pelaaminen
Pelissä on erikoista se, ettei pelihahmolla ole hahmoluokkaa tai tasoja, vaan hahmon kokemus määritellään esineistä. Pelaajat voivat itse luoda hierarkkisen järjestyksen liittonsa sisälle, ja päättää yhdessä, miten pahuutta vastaan taistellaan.

Tarina
The Secret World tapahtuu nykyaikana, mutta vuonna 1923 kaikki urbaanit legendat ja myytit muuttuivat todeksi. Pelin sankareita ovat normaalit ihmiset kaikkien salaliittojen keskellä ja ihmiset siis taistelevat pahuuden voimia vastaan. Jokainen pelaaja valitsee yhden salaliiton kolmesta mahdollisesta: illuminateista, lohikäärmeistä ja temppeliherroista. Pelissä on kolme erilaista sukupuuttoa lähestyvien ihmisten perustamaa salaliittoa. Jokainen salaliitto taistelee toisiaan ja pimeän olentoja vastaan omilla tavoillaan.

Lähteet

Aiheesta muualla 
 
 Virallinen kotisivu 

MMORPG-pelit
Windows-pelit
Xbox 360 -pelit
Norjassa kehitetyt videopelit
Vuoden 2012 videopelit
Papiljotti

Papiljotti on yleisimmin sylinterin muotoinen esine, jolla kiharretaan hiuksia kiertämällä kosteat hiukset papiljotin ympärille. Rullassa on piikikäs rakenne tai tarrapinta, joka kiinnittää rullan hiukseen. Vanhemman malliset papiljotit kiinnitetään hiuksiin tarrapinnan asemesta neulankaltaisilla kiinnittimillä tai useimmiten muovisilla tikuilla. 

Ennen muovien käyttöönottoa papiljotit valmistettiin paperista, selluloidista, kumista tai alumiinista.

Papiljotit toimivat, koska kosteiden hiusten vetysidokset katkeilevat ja hiuksen rakenne löystyy. Papiljotin avulla hiukset pidetään rullalla, kunnes ne kuivuvat rulla-asentoon. Näin syntyy kuohkeita kiharoita. 

Papiljoteilla kihartamisen yhteydessä käytetään usein muotoiluaineita, esimerkiksi muotoiluvaahtoa tai kampausnestettä. Muotoiluaine levitetään hiuksiin ennen niiden rullaamista. Papiljottien avaamisen jälkeen kiharat voidaan haluttaessa kiinnittää hiuslakalla.

Lämpörulla

Lämpörullat on papiljotin pohjalta kehitetty hiusten kihartamislaite, joka nousi suosioon 1960-luvun lopulla tuotemerkillä Carmen. Sähköllä toimiva lämpörullalaite kuumentaa erityisrakennetut, lämpöä varaavalla vahalla täytetyt papiljotit 70 celsiusasteen lämpötilaan hiusten kihartumista tehostamaan. Lämpörullat kihartavat hiukset noin kymmenessä minuutissa verrattuna perinteisiin papiljotteihin, jotka päässä pitää jopa nukkua yön yli.

Lämpörullien idean esitteli 1930-luvulla afroamerikkalainen keksijä Solomon Harper, mutta kaupallisen tuotteen niistä kehitti tanskalainen radiokauppias Arne Bybjerg Pedersen 1960-luvun alkupuolella. Hän solmi pian Carmen-lämpörulliensa markkinointisopimuksen yhdysvaltalaisen Clairol-hiustenhoitoyhtiön kanssa, ja lämpörullien suosio laajeni nopeasti ympäri maailman. Vuonna 1969 Pedersen myi Tanskan suurimpien vientiyritysten joukkoon kasvaneen A/S Carmen Curlers -yhtiönsä Clairolin silloiselle emoyhtiölle Bristol-Myersille. Parhaimmillaan 3 500 henkilöä työllistänyt tehdas Tanskan Kalundborgissa suljettiin vuonna 1990 ja tuotanto siirrettiin Aasiaan.

Lämpörullilla tehty kiharrus oli suosittua 1970-luvun taitteessa. Jukka Virtasen sanoittamassa ja esittämässä huumorikappaleessa ”Perspirantti-Antti” vuodelta 1972 nimihenkilön elämänkumppaniksi valikoituu Lämpörulla-Ulla.

Lähteet

Aiheesta muualla 

Kauneudenhoito
Hiukset
Suomen Isännöintiliitto

Suomen Isännöintiliitto ry on isännöintitoimialan järjestö. Se on jäsenyritystensä ja -yhdistystensä edunvalvoja ja sen tarkoituksena on muun muassa edistää isännöintipalvelujen ammattimaisen tuottamisen yleisiä edellytyksiä, kehittää jäsentensä osaamista ja vaikuttaa alan toimintaympäristöön. 

Isännöintiliitossa on mukana yli 600 yritystä ja 23 yhdistystä, joissa on yli 1 600 henkilöjäsentä. Tämä kattaa lähes 4/5 Suomen isännöinnistä. Kerros-, rivi- ja paritaloissa asuu noin 2,7 miljoonaa suomalaista, joiden elämään isännöinti vaikuttaa. Isännöintiliitto kehittää isännöintiä ja koko kiinteistöalaa yhdessä muun muassa jäsentensä, palveluntarjoajien ja muiden kiinteistö- ja rakennusalan toimijoiden kanssa.

Isännöintiliiton toimitusjohtaja on ollut vuoden 2019 syyskuusta Mia-Koro Kanerva. Vuoden 2018 loppuun asti toimitusjohtajana toimi Tero Heikkilä. Isännöintiliiton ylintä päätösvaltaa käyttää liittokokous, joka valitsee puheenjohtajiston ja hallituksen. Hallituksen puheenjohtaja ja varapuheenjohtajat valitaan kahdeksi vuodeksi kerrallaan ja hallituksen varsinaiset jäsenet ja varajäsenet vuodeksi kerrallaan. Hallituksen puheenjohtaja on joensuulainen Toivo Korhonen.

Isännöintiliitto järjestää vuosittain kaksi isännöintialan suurtapahtumaa: Laki ja järjestys -ajankohtaiskoulutuksen kesäkuussa ja Isännöintipäivät syyskuussa. Isännöintiliitto julkaisee Isännöinti-lehteä, joka on Suomen ainoa pelkästään isännöinnin asiantuntijoille suunnattu lehti.

Isännöintiliiton kokonaisuudessaan omistama Isännöintiliiton Palvelu Oy kustantaa taloyhtiöasumisen ajankohtaismediaa Kotitaloa. Sen päätoimittaja on ollut huhtikuusta 2019 Maria Mäkinen. Vuosien 2019 ja 2020 aikana Kotitalo laajentui printtilehdestä verkkoon.

Historia 
Ennen vuotta 2004 isännöintialalla oli kolme liittoa: Suomen Isännöitsijäliitto ry, Suomen Kiinteistönhoitoyhteisöt KIHO ry ja Isännöintiyritysten liitto ry. Suomen Isännöintiliitto syntyi vuonna 2004, kun järjestöt yhdistyivät.

Suomen Isännöintiliitto nousi otsikoihin helmikuussa 2021 julkistetussa kartelliepäilyssä, jossa Kilpailu- ja kuluttajavirasto (KKV) vaatii markkinaoikeutta määräämään kuudelle isännöintiyhtiölle ja Isännöintiliitolle yhteensä 22 miljoonan euron seuraamusmaksun selville saamistaan isännöintialan keskinäisistä hinnoittelusopimuksista vuosina 2014–2017. Isännöintiliiton osuus summasta olisi runsaat 73 000 euroa.

Lähteet

Suomalaiset järjestöt
Elinkeinoelämän järjestöt
Koinurit

Koinurit on vuonna 1989 perustettu suomalainen kansanmusiikkiyhtye, jonka muodostavat Arto Järvelä (viulu ja mandoliini), Perttu Paappanen (viulu ja haitari), Marko Rantanen (haitari ja laulu), Tapani Varis (basso ja saksofoni) ja Olli Varis (kitara ja mandoliini). Variksen veljekset kuuluivat myös Värttinän kokoonpanoon sen alkuaikoina. Koinurit voitti perustamisvuonnaan pelimanniyhtyeiden Suomen-mestaruuden. Yhtye valittiin myös Kaustisen kansanmusiikkijuhlien Vuoden yhtyeeksi vuonna 1992.

Diskografia
 Yllätyspaartit 1990 
 Askon 3-rivinen 1992

Suomalaiset kansanmusiikkiyhtyeet
Neneh Cherry

Neneh Cherry (oikealta nimeltään Neneh Marianne Karlsson, s. 10. maaliskuuta 1964) on ruotsalainen laulaja, lauluntekijä ja rap-muusikko. 

Hänen isänsä on sierraleonelainen rumpali Ahmadu Jah ja äitinsä ruotsalainen maalari ja tekstiilitaiteilija Monica Karlsson. Neneh Cherryn sisarukset ovat myös tunnettuja muusikoita: Titiyo Jah, joka on Karlssonin sisarpuoli, ja Eagle-Eye Cherry, joka on Karlssonin velipuoli.


Diskografia

Albumit

Soolojulkaisut
 Raw Like Sushi (1989)
 Homebrew (1992)
 Man (1996)
 Blank Project (2014)
 Broken Politics (2018)

Lähteet

Elävät henkilöt
Ruotsalaiset DJ:t
Ruotsalaiset hip hop -artistit
Vuonna 1964 syntyneet
Rainy Lake

Rainy Lake (, ojibway. gojijii-zaaga'igan) on järvi Kanadan ja Yhdysvaltain rajalla. Rainy Lake laskee Rainy River -jokea pitkin Ontarion Fort Francesissa ja Minnesotan International Fallsissa sijaitsevan vesivoimalan kautta viimein Lake of the Woods -järveen.

Rainy Lake on suosittu urheilukalastajien kohde. Järvessä on runsaasti valkosilmäkuhaa, haukia, jättihaukia ja aurinkoahvenen sukuun kuuluvia kaloja.

Historia 

Järvi muodostui viimeisen jääkauden jälkeen 50 000–10 000 vuotta sitten. Agassiz-jääjärven vedenpinnan laskiessa alueelle muodostui useita pieniä järviö ja yli 4 000 saarta Rainy Lakelle.

Pohjois-Amerikan alkuasukkaista alueella asuivat cree- ja assiniboine-intiaanit. Ensimmäinen alueella vieraillut eurooppalainen oli ranskalainen tutkimusmatkailija Jacques de Noyon vuonna 1688. Ensimmäisen tukikohdan järven länsirannalle rakensi Pierre La Vérendrye vuonna 1731. Nykyisin alue on tärkeä metsä- ja paperiteollisuuden raaka-aineen lähde.

Lähteet

Aiheesta muualla 

 

Ontarion järvet
Minnesotan järvet
Nelsonjoen vesistö
Kanadan ja Yhdysvaltain raja
Luettelo suomenkielisistä manhwasarjoista

Suomeksi ilmestyneet manhwasarjat.

A

K

L

T

Katso myös 

 Luettelo mangasarjoista
 Luettelo suomenkielisistä mangasarjoista

Aiheesta muualla 

 Suomimanga.net Ajantasainen lista suomeksi ilmestyneistä manga- ja manhwasarjoista.

Luettelot sarjakuvista
IX (albumi)


IX on Zero Ninen yhdeksäs studioalbumi, joka julkaistiin 9. syyskuuta 2009. Levyn nimi viittaa yhdeksänteen albumiin.

Albumi debytoi Suomen virallisen listan sijalla 20.

Kappaleet

Arvostelut 
 Desibeli.net: 
 Imperiumi.net: 
 Keskisuomalainen: positiivinen
 Soundi:

Lähteet 

Vuoden 2009 albumit
Zero Ninen albumit
Trujillo (täsmennyssivu)

Trujillo voi tarkoittaa seuraavia:

 Trujillo, kaupunki Perussa
 Trujillo, kaupunki Hondurasissa
 Trujillo, Venezuelan osavaltio
 Ciudad Trujillo, Santo Domingon nimi Rafael Leónidas Trujillon valtakaudella 1930–1961
 Trujillo (D101), Dominikaanisen tasavallan sotalaiva, alkujaan Britannian kuninkaallisen laivaston HMS Hotspur (H01)
 Chico Trujillo, chileläinen yhtye

 Seuraavien henkilöiden sukunimi:
 Alfonso López Trujillo (1935–2008), kolumbialainen kardinaali
 Alfredo Kraus Trujillo (1927–1999), espanjalainen oopperalaulaja
 Augusto Trujillo Arango (1922–2007), kolumbialainen katolinen arkkipiispa
 Beatriz Alberta Cariño Trujillo (1973–2010), meksikolainen ihmisoikeusaktivisti ja henkirikoksen uhri
 Chad Trujillo (s. 1973), yhdysvaltalainen tähtitieteilijä, kääpiöplaneettojen löytäjä
 Rafael Leónidas Trujillo (1891–1961), Dominikaanisen tasavallan diktaattori 1930–1961
 Rafael Trujillo (s. 1975), espanjalainen kilpapurjehtija
 Ramfis Trujillo (1929–1969), Rafael Leónidas Trujillon poika, Dominikaanisen tasavallan lyhytaikainen presidentti
 Robert Trujillo (s. 1964), yhdysvaltalainen bassokitaristi ja laulaja
 Samuel Silverio Buitrago Trujillo (1930–1990), kolumbialainen katolinen arkkipiispa.
Markiesje

Markiesje (hollanniksi myös Hollandse Tuliphond) on alankomaalainen koirarotu. Rotu on spanielityyppinen hyvin pieni seurakoira. Markiesje on melko harvinainen rotu, eikä sitä oikeastaan tavata Alankomaiden ulkopuolella. Kotimaassaan sen populaatio vuonna 2007 oli 1 200 yksilöä. Rodun harvinaisuudesta huolimatta Tapio Eerola arvelee, että siitä tulee tulevaisuudessa hyvinkin suosittu.

Ulkomuoto 
Markiesje luokitellaan kääpiöspanieleihin, mutta sillä ei kuitenkaan tule olla dwarfismiin viittaavia piirteitä. Sitä kuvaillaan elegantiksi, hienorakenteiseksi ja rungoltaan suorakaiteen muotoiseksi. Silkkisessä ja kiiltävässä karvapeitteessä on runsaat hapsut. Ainoa hyväksytty väritys on musta, jossa kuitenkin sallitaan pienet valkoiset merkit rintakehässä, käpälissä ja hännänpäässä. Säkäkorkeus vaihtelee uroksella 34–39 cm (ihanne 37 cm) ja nartulla  32–37 cm (ihanne 35 cm) välillä. Paino on sukupuolta tarkemmin määrittämättä noin 9–10 kg.

Luonne ja käyttäytyminen 
Tyypillinen markiesje on rauhallinen, ystävällinen, tasapainoinen ja älykäs. Sen ei koskaan tule olla arka, hermostunut tai ärhentelevä, eikä se saa suhtautua vieraisiin pelokkaasti. Sitä kuitenkin kuvaillaan tarpeen vaatiessa hyväksi vahtikoiraksi.

Alkuperä 
Jo 1600- ja 1700-luvuilla Alankomaissa tunnettiin paikallinen spioen-tyyppinen (spanielimainen) koira, joka kuvattiin usein senaikaisissa maalauksissa. Sitä pidetään nykyisen rodun kantamuotona. Desmond Morriksen mukaan markiesje olisi syntynyt mannermaisen kääpiöspanielin, bretonin ja kääpiövillakoiran välisistä risteytyksistä.

Markiesjea on tavattu nykyisessä muodossaan joskus 1980-luvulla, mutta rotu alkoi uhkaavasti hävitä ja sitä alettiin elvyttää papillonin avulla, mikä näkyy selvästi sen ulkomuodossa. Vuonna 1999 se saatiin viimein vakiinnutettua rotutyypiltään ja Hollannin Kennelliitto hyväksyi sen virallisesti alankomaalaiseksi roduksi. Se on kotimaassaankin melko harvinainen virallisesta tunnustuksesta huolimatta, eikä se ole vielä FCI:n hyväksymä. Suomeen tuotiin ensimmäinen markiesje 2016 ja toinen 2017. Vuonna 2019 rotu saavutti Suomessa Kennelliiton virallisen hyväksynnän.

Lähteet

Aiheesta muualla 

SKL 9 Seura- ja kääpiökoirat
FCI:n ulkopuoliset rodut
Seurakoirat
Alankomaalaiset koirarodut
Gonzalo Fernández de Córdoba

Gonzalo Fernández de Córdoba (1. syyskuuta 1453 – 2. joulukuuta 1515) oli espanjalainen kenraali. Häntä kutsuttiin lisänimellä El Gran Capitán eli "suuri kapteeni".

Elämäkerta

Córdoban vanhemmat olivat don Pedro Fernándes de Córdoba ja Trastamaran kuninkaalliseen sukuun kuulunut doña Elvira de Herrera. Córdoba oli pariskunnan toinen poika. Córdoba osallistui Kastilian sisällissotaan vuosina 1475–1479 ja Granadan sotaan 1481–1492. Sodassa Granada valloitettiin ja reconquista päättyi. Sodan aikana Córdoba johti Illoran linnakkeen puolustusta. Hän kunnostautui tässä tehtävässä ja lisäksi hän torjui Espanjan kuningatar Isabellan saattuetta kohtaan suunnatun maurien hyökkäyksen.

Córdoba nousi kuningatar Isabellan suosioon ja hän sai vuonna 1495 komennettavakseen noin 5 000 miestä, jotka lähetettiin Napolin kuningas Ferdinand II:n tueksi. Córdoba hävisi ensimmäisen taistelun Seminarassa sveitsiläis-ranskalaista armeijaa vastaan, mutta kokosi armeijan uudelleen ja toimi menestyksekkäästi loppu sodan ajan. Hän palasi 1498 takaisin Espanjaan, jossa osallistui maurien kapinan kukistamiseen. Tämän jälkeen Córdoba lähetettiin takaisin Italiaan, jossa hän oli vuosina 1501–1507 Napolin varakuninkaana. 

Seminarassa kärsimänsä tappion vuoksi Córdoba muutti armeijansa taktiikkaa. Hän sijoitti keihäsmiesneliöiden sivuille tuliaseilla aseistettuja sotilaita. Tällaista uutta muodostelmaa kutsuttiin colunellaksi. Muodostelma oli toimiva, eikä Córdoba hävinnyt enää yhtäkään taistelua urallaan. Menestystä selittää uuden taktiikan lisäksi myös huolellinen kenttälinnoittaminen. Uusi taktiikka osoitti voimansa viimeistään vuonna 1503 Cerignolan taistelussa, jossa Córdoban johtamat 8 000 jalkamiestä voittivat ranskalaisten 32 000 miehen armeijan, joka koostui suurimmaksi osaksi raskaasta ratsuväestä ja sveitsiläisistä palkkasotureista. Cerignolan taistelu oli Córdoban uran näyttävin voitto. Myöhemmin Córdoban colunella kehittyi edelleen ja siitä syntyi espanjalainen neliö, eli tercio. 

Kuningas Ferdinand Katolilainen kutsui Córdoban takaisin Espanjaan vuonna 1507, jonka jälkeen Córdoballe ei enää annettu joukkoja johdettavaksi. Hän kuoli 2. joulukuuta 1515.

Lähteet

Viitteet

Espanjalaiset kenraalit
Vuonna 1453 syntyneet
Vuonna 1515 kuolleet
Diabolo-kirjasarja

Diabolo-kirjasarja on Gabi Adamin kirjoittama sarja, joka kertoo Ricky-tytön ja tämän hevosen Diabolon seikkailuista ystäviensä kanssa. Sarjan kirjoja on levittänyt muun muassa Pollux-hevoskerho (nykyään nimeltä Penny & Friends). Kirjasarjassa on 25 kirjaa ja niistä on suomennettu kirjat 1-18 ja 25.

Luettelo kirjoista 
 Diabolo - unelmien hevonen (Diablo: My Dream Horse, suom. 2002) 
 Diabolo - hengenpelastaja (2002)
 Diabolo ja sirkushevoset (2003)
 Diabolo ja koettelemusten kesä (2003)
 Diabolo - yön sankari (Held der Nacht, suom. Auli Hurme-Keränen 2004)
 Diabolo ja varsan kohtalonhetket (2003)
 Diabolo, Garibaldin kaksoisolento (2004)
 Diabolo ja yksinäinen poni (Das Vermächtnis, suom. Auli Hurme-Keränen 2004)
 Diabolo ja järven salaisuus (Das Vermächtnis, suom. Auli Hurme-Keränen 2005)
 Diabolo - kamppailu aikaa vastaan (Wettlauf gegen die Zeit, suom. Auli Hurme-Keränen 2005)
 Diabolo - ihan tavallinen päivä (2005)
 Diabolo - pelon kahleet (Fesseln der Angst, suom. Oili Räsänen 2007)
 Diabolo - liukkaalla jäällä (Die Mutprobe, suom. Marketta Rauramo 2007)
 Diabolo - pimeitä päiviä (Tage der Finsternis, suom. Oili Räsänen 2007)
 Diabolo - Ricky pulassa (Ricky in Nöten, suom. Oili Räsänen 2008)
 Diabolo - elämän oppitunnit (Die Neue', suom. Sirpa Parviainen 2008)
 Diabolo - menneisyyden taakka (Trouble auf der Mercy-Ranch, suom. Sirpa Parviainen 2009)
 Diabolo - kyynelten laakso (Im Tal der Tränen, suom. Sirpa Parviainen 2009)
 Diabolo - Zwischen Hoffen und Bangen (2007)
 Diabolo - Tag der Entscheidung (2007)
 Diabolo - Getrennte Wege (2008)
 Diabolo - Endlose Nächte (2008)
 Diabolo - Bei Nacht und Nebel (2008)
 Diabolo - Im Zeichen des schwarzen Ritters (2009)
 Diabolo - jäähyväiset (Goodbye Diablo'', suom. 2010)

Lähteet 
https://www.goodreads.com/series/68374-diablo
http://janebadgerbooks.co.uk/misc/adam.html 
http://gabiadam.ponymadbooklovers.co.uk/

Lastenkirjat
Tom Laaksonen

Tom Laaksonen (s. 20. tammikuuta 1968 Helsinki) on suomalainen jääkiekkotuomari ja entinen jääkiekkoilija. Hän pelasi urallaan 179 jääkiekon SM-liigaottelua ja teki niissä tehot 9+8=17 ja keräsi 322 jäähyminuuttia.

Voimapelaajana tunnettu Laaksonen ei hyökkääjäntontistaan huolimatta kerännyt kovin paljon tehopisteitä, vaan tuli tunnetuksi niin sanotun likaisen työn tekijänä ja jopa suoranaisena "poliisipelaajana".

Pelaajaura
Laaksonen aloitti uransa Kiekko-Espoossa kaudella 1989–1990, jolloin joukkue pelasi vielä jääkiekon I-divisioonassa. Hän pelasi useita kausia I-divisioonassa ja myös II-divisioonassa edustaen Kiekko-Espoota, Vantaa HT:ta, Karhu-Kissoja, Oulunkylän Kiekko-Kerhoa ja Pitäjänmäen Tarmoa vuodet 1989–1996.

Laaksonen pelasi ensimmäiset SM-liigaottelunsa 27-vuotiaana kaudella 1995–1996 HIFK:ssa. Hän voitti siellä Suomen mestaruuden keväällä 1998 ja vuonna 1999 tuli hopeaa. Laaksonen palasi kasvattajaseuraansa Espoo Bluesiin (aiemmin Kiekko-Espoo) kesken kauden 1999–2000. Hän lopetti uransa seuraavalla kaudella Suomi-sarja -joukkue Espoon Palloseurassa.

Tuomariksi SM-liigaan
Laaksonen aloitti SM-liigassa päätuomarina kaudella 2002–2003 ja on kauteen 2009–2010 mennessä viheltänyt 177 ottelua. Hän on ollut tuomarina myös muun muassa Champions Hockey Leaguessa, Karjala-turnauksessa sekä alle 18- ja 20-vuotiaiden MM-kilpailuissa.

Elokuussa 2018 kaksi edelliskautta lonkkavaivojen takia sivussa ollut Laaksonen ilmoitti lopettavansa tuomariuransa huipputasolla. Hän on kuitenkin kertonut yhä tuomitsevansa alasarjojen ja juniorien otteluita.

Tilastot

Lähteet

Viitteet  

Suomalaiset jääkiekkoilijat
Suomalaiset jääkiekkotuomarit
Vuonna 1968 syntyneet
Elävät henkilöt
Kiana

Kiana on vuonna 2004 perustettu hyvinkääläinen metalcore -yhtye. Se on julkaissut yhden albumin ja kaksi omakustannelevyä. Yhtyeen debyyttialbumi nousi julkaisuviikollaan Suomen virallisen albumilistan sijalle 31.

Jäsenet

 Jarno Suodenjoki (kitara, taustalaulu)                                 
 Wellu Koskinen (rummut)                                     
 Jani Hytönen (laulu)                                            
 Antti Kilpi (kitara)                                                 
 Mika Björkholm (basso)                                                              
 Felipe Muñoz (koskettimet)

Diskografia

Albumit
 Abstract Entity (2009)

Demot
 Deep Inside (2005)
 Reflections (2006)

Musiikkivideot
 Deep inside
 Scars

Aiheesta muualla  
 http://www.houseofkiana.com  - Yhtyeen kotisivut
 http://www.symbolic.fi/  - Levy-yhtiön sivut

Suomalaiset metalcore-yhtyeet
Big man

Big man (kirjaimellisesti "suuri mies" tai "iso mies") on heimossa tai ryhmässä oleva johtaja, jonka asema ei periydy. Big man on ryhmänsä uskonnollinen, poliittinen, yhteiskunnallinen ja/tai taloudellinen johtaja. Big man hankkii asemansa sillä, että saa ihmiset tuottamaan yhteisön tarvitsemia hyödykkeitä.

Big man -käsite syntyi Melanesian alkuperäiskansojen tutkimuksessa, mutta sitä on sittemmin käytetty myös muualla maailmassa elävien alkuperäiskansojen sekä erilaisten esihistoriallisten ja historiallisen yhteisöjen tutkimuksessa.

Melanesian big manit
Tyypillinen big man on kunnianhimoinen uurastaja, joka haluaa edistää yhteistä hyvää houkuttelemalla sukulaisiaan ja naapureitaan työskentelemään viljapelloilla ahkerasti, jotta voitaisiin järjestää suuret juhlat. Näissä juhlissa big man apulaisineen antaa muille ihmisille koko talteen otetun sadon, kerätyt kasvit ja/tai metsästetyn riistan. Esimerkiksi siuai-heimossa big maniksi haluava nuori mies uurasti muita kovemmin ja rajoitti omaa syömistään. Lopulta tämä "big man -kokelas" sai perheensä ja muut lähisukulaisensa uskomaan, että on tosissaan aikeissaan. Niinpä nämä suostuivat auttamaan tulevaa big mania hänen ensimmäisen juhlansa valmistelussa. Jos ensimmäinen juhla onnistui, big man sai lisää kannattajia ja tavoitteli kerhotalon rakentamista. 

Kerhotalossa oleskelevat big manin kannattajat, ja siellä kyetään ruokkimaan vieraita. Jos kerhotalon perustamiseen liittyvä toinen juhla onnistuu, niin suurmies saa lisää kannattajia, jotka työskentelevät hänen hyväkseen. Nyt big mania aletaan sanoa mumiksi. Big manin järjestämät juhlat suurenevat jatkuvasti, samoin niiden järjestämiseksi vaadittu työmäärä kasvaa. Mutta mumin on nyt haastettava aiemmat mumit. Pidetään kirjaa tarjoiltavien vanukkaiden, sikojen jne. määrästä. Jos mumi kilpaillessaan toista mumia vastaan järjestääkin juhlan joka on tarjoilultaan pienempi kuin kilpailijan juhla, mumi menettää asemansa ja joutuu häpeään. Näin ollen mumin on vältettävä kilpailua voimakkaamman mumin kanssa. Näin mumin asema on horjuva. Mumin asema ei koskaan pohjaudu pakkovaltaan, eikä asema ole pysyvä, vaan vaatii elinikäistä raatamista. Monesti suuri mumi syö vähemmän kuin alaisensa. Ennen eurooppalaisten tuloa siuailla oli suuria sotapäällikkö-mumeja, joiden maine pohjautui taistelumenestykseen. Joillain mumeilla oli silloin yksi tai kaksi vankia orjina puutarhatöissä. Muut ihmiset eivät uskaltaneet parjata mumeja joutumatta rangaistuksi. Näillä sotamumeilla oli vallassaan alueita ja jonkin verran pakkovaltaa alaisiinsa nähden..

Erilaiset tehtävät saattavat jakautua eri big manien välillä. Big man hankkii asemansa taidoillaan kilpailemalla muiden big maniksi haluavien kanssa. Eri big manien kanssa esiintyy kilpailua, ja näin ollen sama mies ei välttämättä vietä loppuikäänsä big manina. Big maneja on muun muassa Papua-Uuden-Guinean ja Melanesian kansoilla. Hankitun ja periytyvän johtajuuden raja on liukuva. Joillain Melanesian seuduilla big manit tulevat usein tietyistä suvuista. Trobriandien alkuperäiskansan johtajilla oli sekä big manin että asemansa perintönä saaneiden päälliköiden piirteitä.

Lähteet 

Kansatiede
Academic Search

Academic Search on julkaisutietokanta, joka käsittää monta tieteenalaa, muun muassa alat fysiikka, kemia, biologia, lääketiede ja humanistisia tieteitä. Tietokantaa voi selata verkon kautta ja sitä ylläpitää EBSCO Publishing. Tietokannasta on useita eri versioita. Niistä Academic Search Premier -hakemisto käsittää yli 8 450 julkaisusarjaa, joista yli 4 500 on maksusta selattavissa tietokannan kautta kokonaisuudessaan.

Lähteet

Aiheesta muualla
 Academic Search Premier - EBSCOhost Database Subject List 

Julkaisutietokannat
Megalomania

Megalomania (megas kr. suuri + mania kr. hulluus) on historiallinen käsite, jota toisinaan käytetään merkityksessä suuruudenhulluus. Megalomaaniselle käytökselle on tunnusomaista pakkomielle tai päähänpinttymä, jonka kohteena on raha, valta, nerokkuus tai kaikkivaltius. Megalomania voi kuulua lievempänä versiona ihmisen perusluonteeseen, jolloin henkilö kokee ahneutta rahaa ja valtaa kohtaan, mutta muuttuessaan pakkomielteiseksi se diagnosoidaan sairaudeksi. Megalomaniaa diagnosoitaessa sitä kutsutaan suuruusharhaksi, joka on yksi harhaluuloista.

Katso myös
 Alemmuuskompleksi
 Dunning–Kruger-efekti
 Hybris
 Jumaluuskompleksi
 Narsismi
 Narsistinen persoonallisuushäiriö
 Persoonallisuushäiriöt
 Suuruusharha
 Ylpeys

Psykologia
Seulonnan keskeiset artikkelit
Public Broadcasting Service

Public Broadcasting Service (PBS) on yhdysvaltalainen julkisen palvelun televisioverkko. PBS perustettiin 3. marraskuuta 1969 ja sen verkko aloitti toimintansa 5. lokakuuta 1970, jolloin se korvasi National Educational Televisionin.

Verkon omistavat sen jäsenasemat, joita on noin 350. Asemat myös vastaavat verkon rahoituksesta yhdessä Corporation for Public Broadcastingin kanssa, joka puolestaan saa rahoituksensa Yhdysvaltain liittovaltiolta. PBS:ää seuraa viikoittain noin 65 miljoonaa katselijaa.

National Educational Television (NET) oli julkisen palvelun televisioverkko ennen Public Broadcasting Serviceä ja se toimi vuosien 1952 ja 1970 välillä. NET aloitti toimintansa 4. marraskuuta 1952 ja toiminta kesti aina 4. lokakuuta 1970 asti.

Julkisen palvelun radiotoiminnasta Yhdysvalloissa vastaa National Public Radio.

Lähteet

Aiheesta muualla

 Public Broadcasting Servicen kotisivut 

Yhdysvaltalaiset televisioverkot
Vuonna 1969 perustetut televisiokanavat
Julkisen palvelun mediayhtiöt
Sissiviljely

Sissiviljely tarkoittaa julkisilla paikoilla tai muiden mailla tapahtuvaa viljelyä. Se voidaan lukea osaksi kaupunkiviljelyä ja on yleensä melko pienimuotoista. Tyypillisesti sissiviljely tapahtuu hylätyillä tai maanomistajan hoitamatta jättämillä maa-alueilla, kuten tyhjillä tonteilla.

Useimmiten sissiviljely tapahtuu luvatta, mutta mikäli kasvimaasta toivotaan pysyvää, on syytä pyytää lupa maanomistajalta. Luvatta tapahtuvasta sissiviljelystä voi myös koitua seurauksia. Salamyhkäisemmät sissiviljelijät toimivat yleensä öisin. Varsinkin suurempia sissiviljelytempauksia järjestetään kuitenkin yleensä kirkkaassa päivänvalossa ammattimaisen kaltaisesti toimien, jolloin toiminta voi satunnaiselle ohikulkijalle vaikuttaa tavalliselta talkootoiminnalta tai vaikkapa kaupungin puisto-osaston työskentelyltä.

Sissiviljely on nostanut merkittävästi suosiotaan 2000-luvulta lähtien muun kaupunkiaktivismin ohella erityisesti länsimaisissa suurkaupungeissa. Kasvimaan hoidon lisäksi sissiviljelyyn liittyykin usein toimintaa ilmastonmuutosta vastaan ja huolta maailman ruokakriisistä sekä luonnon monimuotoisuudesta.

Sissiniityt 
Eräs Suomessa uutisoitu sissiviljelyn muoto on sissiniityt. Kotoperäisten luonnonkukkien viljelyssä omin luvin on tarkoitus muuttaa kaupunkien joutomaita niityiksi. Näiden niittyjen tavoitteina puolestaan on muun muassa suojella luonnon monimuotoisuutta: lajikirjoltaan monipuolisilla sissiniityillä tavoitellaan itse kasvilajien lisäksi myös pölyttäjien selviytymisen edesauttamista kaupunkiympäristössä.

Galleria

Aiheesta muualla 

 Gruenewelle.org - Multilingual Guerrilla Gardening Site
 GuerrillaGardening.org- The global forum for guerrilla gardeners
 Blind Guerrilla Gardener  An inspirational short film about a blind guerrilla gardener in London
 Police vs guerrilla gardeners The Guardian filmed guerrilla gardeners in London encounter the police.
 Allotmenteering  Reflections on Guerrilla Gardening and Allotmenteering
 Moss Graffiti  How to make moss graffiti
 Domestic Seed Bomb production Richard Reynolds demonstrates the Californian method of seed bomb making.
 Interview with the author of Urban Homestead - Erik Knutzen discusses guerrilla gardening and other collective action.

Lähteet 

Kaupunkiviljely
Viljelytavat
Ympäristötaide
Alakulttuurit
Luonnonsuojelu
Clarium Capital Management

Clarium Capital Management on yhdysvaltalainen hedgerahasto, jonka päätoimipaikka on San Franciscossa, Kaliforniassa. Yrityksellä on sivutoimipaikka myös New Yorkissa. Clariumin perustaja Peter Thiel oli myös PayPalin perustajia, sekä ensimmäisiä Facebookiin sijoittaneita. Hänet arvioitiin vuonna 2008 377. rikkaimmaksi amerikkalaiseksi. Sittemmin hän on tipahtanut Forbes 400 -listalta.

Clarium Capital Management hallinnoi noin 1,5 miljardin dollarin sijoitusomaisuutta. Kesällä 2008 sillä oli hallinnassaan jopa 7,8 miljardin dollarin edestä sijoituksia.

Lähteet

Aiheesta muualla
Yrityksen nettisivut
Yrityksen profiili LinkedInissä

Yhdysvaltalaiset finanssipalveluyhtiöt
Ikarus E94

Ikarus E94 on unkarilainen linja-auton korimalli, jota valmistettiin vuosina 1994-2006. Vuonna 2002 korimallia uudistettiin ja siitä eteenpäin sitä myytiin nimellä Ikarus E94F. Molempia korimalleja toimitettiin runsaasti Suomeen pääasiassa Volvon ja Scanian alustoille.

Bussimallia on paljon varsinkin Helsingissä ja Turussa. HSL:n alueella Ikaruksia ovat käyttäneet Helsingin Bussiliikenne, Transdev, Nobina, Westendin Linja, Metsälän Linja, Andersson ja Etelä-Suomen Linjaliikenne. Keväällä 2018 HSL:n alueella Helsingin Bussiliikenne oli ainoa Ikarus E94:n käyttäjä yhdellä autolla, numero 411. Se poistettiin liikenteestä huhtikuussa 2020. Tampereella TKL:n kalustoon kuuluu myös yksi Ikarus E94F, numero 17. Nämä ovat ainoat Suomessa linjalla olevat autot, jotka on mahdollista nähdä syksyllä 2019, kesällä nämä ovat seisonnassa.

Lähteet
 Bussipysäkki - Ikarus E94
 Bussipysäkki - Ikarus E94 (uudistettu)
 Bussipysäkki - Ikarus E94 (teli)

Viitteet

Aiheesta muualla 

Linja-autot